ΚΑΝΟΝΙΣΜΟΣ (ΕΟΚ) αριθ. 1422/92 ΤΗΣ ΕΠΙΤΡΟΠΗΣ της 27ης Μαΐου 1992 για τη μείωση των τιμών βάσης και αγοράς των ροδακίνων και των νεκταρινιών, κατά την περίοδο εμπορίας 1992/93, λόγω της υπέρβασης του κατωτάτου ορίου παρέμβασης που είχε ορισθεί για την περίοδο εμπορίας 1991/92

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 για την κοινή οργάνωση των αγορών στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1156/92 (2), και ιδίως το άρθρο 16β παράγραφος 4,

Εκτιμώντας:

ότι ο κανονισμός (ΕΟΚ) αριθ. 1182/91 της Επιτροπής (3) έχει ορίσει τα κατώτατα όρια παρέμβασης για την περίοδο εμπορίας 1991/92 σε 269 700 τόνους για τα ροδάκινα και 62 400 τόνους για τα νεκταρίνια-

ότι δυνάμει, αντιστοίχως, του άρθρου 16α παράγραφος 1 του κανονισμού (ΕΟΚ) αριθ. 1035/72 και του άρθρου 2 παράγραφος 1 του κανονισμού (ΕΟΚ) αριθ. 2240/88 του Συμβουλίου της 19ης Ιουλίου 1988 για τον καθορισμό όσον αφορά τα ροδάκινα, τα λεμόνια και τα πορτοκάλια των κανόνων εφαρμογής του άρθρου 16β του κανονισμού (ΕΟΚ) αριθ. 1035/72 (4), όπως τροποποιήθηκε τελευταία από τον κανονισμό (ΕΟΚ) αριθ. 1623/91 (5), εάν, κατά τη διάρκεια της περιόδου εμπορίας τα μέτρα παρεμβάσεως που έχουν ληφθεί για τα ροδάκινα και τα νεκταρίνια αφορούν ποσότητες που υπερβαίνουν τα κατώτατα όρια παρεμβάσεως που καθορίστηκαν για τα προϊόντα αυτά και για την περίοδο αυτή, οι τιμές βάσης και αγοράς για τα προϊόντα αυτά για την επόμενη περίοδο μειώνονται κατά 1 % ανά τμήμα υπέρβασης 23 000 τόνων για τα ροδάκινα και 3 000 τόνων για τα νεκταρίνια-

ότι, σύμφωνα με τα στοιχεία που παρείχαν τα κράτη μέλη, τα μέτρα παρέμβασης τα οποία έλαβε η Κοινότητα, στο πλαίσιο της περιόδου εμπορίας 1991/92, αφορούσαν 424 423 τόνους ροδάκινα και 79 610 τόνους νεκταρίνια- ότι η Επιτροπή διαπίστωσε επομένως υπέρβαση των κατωτάτων ορίων παρέμβασης που ορίσθηκαν γι' αυτήν την περίοδο εμπορίας της τάξης των 154 723 τόνων για τα ροδάκινα και 17 210 τόνων για τα νεκταρίνια-

ότι, από όσα αναφέρονται παραπάνω, προκύπτει ότι, οι τιμές βάσης και αγοράς των ροδακίνων και των νεκταρινιών για την περίοδο εμπορίας 1992/93, που ορίσθηκαν από τον κανονισμό (ΕΟΚ) αριθ. 1378/92 του Συμβουλίου της 21ης Μαΐου 1992, με τον οποίο ορίζονται ορισμένες τιμές και άλλα ποσά που ισχύουν στον τομέα των οπωροκηπευτικών (6), κατά την περίοδο εμπορίας 1992/93, πρέπει να μειωθούν κατά 6 % για τα ροδάκινα και κατά 5 % για τα νεκταρίνια-

ότι, εφαρμόζοντας το άρθρο 18β παράγραφος 2 του κανονισμού (ΕΟΚ) αριθ. 1035/72, οι αποσύρσεις που πραγματοποιήθηκαν στο έδαφος της πρώην Λαοκρατικής Δημοκρατίας της Γερμανίας, έως το τέλος της περιόδου εμπορίας 1991/92, δεν ελήφθησαν υπόψη για τη διαπίστωση της ενδεχόμενης υπέρβασης των κατωτάτων ορίων παρέμβασης-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης των Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι τιμές βάσης και αγοράς των ροδακίνων και των νεκταρινιών για την περίοδο εμπορίας 1992/93, οι οποίες ορίζονται με τον κανονισμό (ΕΟΚ) αριθ. 1378/92, μειώνονται κατά 6 % για τα ροδάκινα και 5 % για τα νεκταρίνια και καθορίζονται όπως αναφέρεται στο παράρτημα.

Άρθρο 2

Ο παρών κανονισμός αρχίζει να ισχύει την 1η Ιουνίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Μαΐου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 118 της 20. 5. 1972, σ. 1. (2) ΕΕ αριθ. L 122 της 7. 5. 1992, σ. 3. (3) ΕΕ αριθ. L 115 της 8. 5. 1991, σ. 11. (4) ΕΕ αριθ. L 198 της 26. 7. 1988, σ. 9. (5) ΕΕ αριθ. L 150 της 15. 6. 1991, σ. 8. (6) ΕΕ αριθ. L 147 της 29. 5. 1992, σ. 7.

ΠΑΡΑΡΤΗΜΑ

ΤΙΜΗ ΒΑΣΗΣ ΚΑΙ ΑΓΟΡΑΣ

Περίοδος εμπορίας 1992/93

Ροδάκινα

Για την περίοδο από 1ης Ιουνίου έως 30 Σεπτεμβρίου 1992

(σε Ecu/100 kg καθαρού βάρους)

Τιμή βάσης Τιμή αγοράς ΕΟΚ των 10 Ισπανία Πορτογαλία ΕΟΚ των 10 Ισπανία Πορτογαλία Ιούνιος 42,70 41,38 42,70 23,71 22,99 23,71 Ιούλιος - Σεπτέμβριος 40,31 39,23 40,31 22,58 21,98 22,58

Οι τιμές αυτές αναφέρονται στα ροδάκινα των ποικιλιών Amsden, Cardinal, Charies Ingouf, Dixired, Jeronimo, J.H. Hale, Merrill Gemfree, Michelini, Red Haven, San Lorenzo, Springcrest και Springtime, ποιοτικής κατηγορίας Ι, διαμέτρου 61 έως 67 χιλιοστών, συσκευασμένα.

Νεκταρίνια (συμπεριλαμβάνονται τα brugnons)

Για την περίοδο από 1ης Ιουνίου έως 31 Αυγούστου 1992

(σε Ecu/100 kg καθαρού βάρους)

Τιμή βάσης Τιμή αγοράς Ιούνιος 56,26 27,00 Ιούλιος και Αύγουστος 51,88 24,90

Οι τιμές αυτές αναφέρονται στα νεκταρίνια των ποικιλιών Armking, Crimsongold, Early sun grand, Fantasia, Independence, May Grand, Nectared, Snow Queen και Stark red gold, ποιοτικής κατηγορίας Ι, διαμέτρου 61 έως 67 χιλιοστών συσκευασμένα.

Σημείωση:

Οι αναφερόμενες στο παρόν παράρτημα τιμές δεν αναφέρουν το κόστος της συσκευασίας του προϊόντος.